ક્રિસ્પર એટલે એવી એક ખાસ પ્રકારની બાયોલોજીકલ સિસ્ટમ-તંત્ર, જે મનુષ્ય સહિતના કોઈ પણ સજીવના ડીએનએમાં બદલાવ લાવી શકે. આપણું ડીએનએ પણ ચોક્કસ રીતે ગોઠવાયેલી સૂચનાઓની શ્રેણી-ઝૂમખું જ છે ને! આપણે કેટલાં ગોરા કે કાળા, લાંબા કે ઠીંગણા છીએ… એ બાબતો આપણા ડીએનએમાં ચોક્કસ રીતે ગોઠવાયેલી આ સૂચનાઓ ઉપર જ આધાર રાખે છે. આ પ્રકારના ડીએનએ આપણા શરીરના એક્કેએક કોષના કેન્દ્રમાં રહેલા હોય છે. અને માત્ર મનુષ્ય જ નહિ પણ દરેક સજીવમાં આ પ્રકારની ડીએનએ શૃંખલા જોવા મળે છે. નરી આંખે ન જોઈ શકાય એવા સૂક્ષ્મ જીવથી માંડીને ઊંચા વૃક્ષ સુધીના દરેક સજીવોના ગુણધર્મો એમના ડીએનએમાં રાસાયણિક સ્વરૂપે ગોઠવાયેલી પેલી સૂચનાઓ ઉપર જ આધારિત છે.